Twee vas oor omkoopgeld vir elektrisiteitJohannesburg (Foto: Stad Johannesburg) ŉ Kontrakteur van City Power en sy medepligtige het Woensdag in die Johannesburg-landdroshof verskyn op aanklag van bedrog. Die twee is in Rosettenville in hegtenis geneem nadat hulle glo omkoopgeld van R5 000 van ŉ inwoner in Turffontein geëis het. Die Stad Johannesburg het gesê die verdagtes het ŉ klant genader wie se elektrisiteitsrekening agterstallig was. Hulle het gedreig om die kragtoevoer na sy huis af te skakel tensy hy die geld oorbetaal. Die hoof verdagte is ŉ beampte van ŉ onafhanklike kontrakteur wat elektrisiteitsontkoppelingsdienste aan City Power verskaf. Sy medepligtige is ŉ lid van die publiek wat homself as ŉ beampte van City Power voorgedoen het. Herman Mashaba, burgemeester van Johannesburg, het gesê die klant het ingestem om die omkoopgeld te betaal, maar het ondersoekbeamptes daarvan ingelig nog voor hy die geld oorhandig het. ŉ Lokval is daarna vir die mans gestel en hulle is in hegtenis geneem. “Die verdagtes het glo 50 munisipale rekeninge van verskeie klante in hul besit gehad,” het Mashaba bygevoeg. “Dis duidelik dat hulle saam met beamptes van die stad werk wat vir hulle ŉ lys van rekeninge gee wat agterstallig is.”